Veselības ministrija

Brīvības iela 72

Rīga, LV-1011

Rīgā, 2022. gada 11. martā

**Par precizēto Sabiedrības veselības pamatnostādņu projektu 2021.-2027. gadam (2021-TA-1693)**

Biofarmaceitisko Zaļu ražotāju asociācija (turpmāk - BRAL) ir iepazinusies ar precizēto Sabiedrības veselības pamatnostādņu projektu 2021.-2027. gadam (turpmāk - Pamatnostādnes), un vēlas izteikt pateicību Veselības ministrijai par veikto darbu. BRAL atbalsta Pamatnostādņu virzību, vienlaicīgi varēšot uzmanību uz dažiem būtiskiem ar ilgtermiņa finansējumu saistītiem aspektiem.

Atbalstām Veselības ministrijas priekšlikumu par augstāku finansējuma piešķīrumu veselības aprūpei kā 6% no IKP. Vienlaicīgi vēršam jūsu uzmanību uz to, ka Pamatnostādnēs iezīmētais veselības aprūpes finansējums līdz 2027.gadam ievērojami atpaliek no faktiskā vidējā Eiropas Savienības veselības aprūpes finansējuma kāpuma tempa (2019.gadā ES vidējais valsts finansējums veselības aprūpei sastādīja 6,1% no IKP)[[1]](#footnote-1). Tas nozīmē, ka tikai 2027.gadā Latvija sasniegs 2019.gada ES vidējo izdevumu līmeni veselības aprūpei, veidojot gandrīz 10 gadu plaisu veselības aprūpes saņemšanai ES vidējā līmenī. Līdz ar to aicinām Veselības ministriju tiekties uz ilgtspējīgu finansējuma palielinājumu, kas veidotu valsts finansējumu vismaz 8% apmērā no IKP, un ļautu mazināt nevienlīdzību starp Latvijas un Eiropas Savienības pacientiem.

Precizētajā Pamatnostādņu projektā ir svītrots rezultatīvais rādītājs ***18.2. Valsts budžeta izdevumi zālēm un medicīnas ierīcēm uz 1 iedzīvotāju, EUR***. BRAL uzskata, ka šis ir būtisks veselības aprūpes sistēmas finansēšanas indikators, ko analizē gan Eurostat1, gan PVO[[2]](#footnote-2), gan OECD[[3]](#footnote-3), kā arī veselības aprūpes politikas plānošanā plaši izmanto citas ES valstis. Šis rādītājs norāda uz nepieciešamajām investīcijām dzīvības funkciju un dzīves kvalitātes hroniskiem pacientiem nodrošināšanā. Vienlaicīgi punkts ***3.1.4.Uzlabot kompensējamo zāļu un medicīnas ierīču pieejamību*** nav izdalīts atsevišķi (Pamatnostādņu 5.pielikums), kā tas bija Pamatnostādņu 2021.gada februāra projektā vai 2014.-2020.gada Pamatnostādnēs, bet gan apvienots kopā ar zobārstniecības, stacionāro un ambulatoro pakalpojumu pieejamības uzlabošanu (punkts 3.1.1. – 3.1.3.), tādējādi Pamatnostādnēs trūkst skaidrs un izmērāms kritērijs un politika attiecībā uz būtisku pacientu ārstēšanas posmu, kas ir saistīts ar kompensējamo medikamentu nodrošinājumu, īpaši hroniskiem pacientiem un mazaizsargātām pacientu grupām. Zāļu finansējums Latvijā būtiski atpaliek no kaimiņvalstīm – Igaunijas un Lietuvas, kur paredzētais finansējums tikai kompensējamo zāļu iegādei 2022.gadā sastāda 287 un 530 milj. EUR attiecīgi.

Arī onkoloģijai paredzētajām zālēm iepriekšējā Pamatnostādņu versijā paredzamais finansējuma apjoms bija augstāks, nekā šajā redakcijā. Rezultātā 2021.gada nogalē pieņemtajā budžetā no nepieciešamās summas zālēm tika piešķirta tikai trešdaļa.

Precizētajā Pamatnostādņu projektā ir svītrots rezultatīvais rādītājs ***17.1. Valsts budžeta izdevumi veselības aprūpei un rehabilitācijai uz 1 iedzīvotāju.*** Arī šo rādītāju BRAL aicina ievietot atpakaļ Pamatnostādnēs, jo to plaši izmanto Eurostat1, PVO2, OECD3 un citas ES valstis veselības aprūpes politikas plānošanai, un atspoguļo vispārējo ieguldījumu apmēru veselības aprūpē. Tas ir nozīmīgs radītājs veselības ekonomikā veselības aprūpes ieguldījumu samērošanai pret saņemto gan veselības efektu/ieguvumu no veselības aprūpes (garāks paredzamais mūža ilgums, kvalitatīvi nodzīvotie mūža gadi, novērtas priekšlaicīgas mirstības), gan ekonomisko efektu (samazināta darba nespēja, ieguvumi IKP).

**Aicinām Veselības ministriju ietvert rezultatīvo rādītāju par zāļu budžeta kāpināšanu uz vienu iedzīvotāju un Valsts budžeta izdevumi veselības aprūpei un rehabilitācijai**, un attiecināt šos rādītājus uz visām sadaļām, no kurām tas ir šobrīd izdzēsts.

Papildu tam, BRAL aicina Veselības ministriju, pēc līdzības ar *Veselības aprūpes pakalpojumu onkoloģijas jomā uzlabošanas plāns 2022.–2024.gadam* (5.pielikuma pozīcija 3.1.7.1. sasaistē ar 3.1.7.2.) un *Plāna alkoholisma un narkotisko vielu lietošanas izplatības mazināšanas jomā 2023.-2025.gadam* (5.pielikuma pozīcija 3.1.9.), kur ir iezīmēts atsevišķs finansējums plāna aktivitāšu īstenošanai, **izdalīt atsevišķi paredzēto finansējumu citiem veselības aprūpes plāniem** (Psihiatrijas plāns (3.1.8.1.); Plāns 2023.-2027.gadam HIV infekcijas, seksuālās transmisijas infekciju, B un C hepatīta izplatības ierobežošanai (2.3.1.); Plāns “viena veselība” (2.4.1.); Plāns reto slimību jomas uzlabošanai (3.1.12.1)), ja vien tas ir iespējams.

Vēršam uzmanību uz to, ka ir ļoti svarīgi jau plānu izstrādes sākuma posmā (piemēram, Reto slimību jomā) apzināt plānoto pacientu skaitu un līdz ar to plānot nepieciešamo papildu budžeta finansējumu.

Esam gatavi arī turpmāk sadarboties ar Veselības ministriju nākamo plānu izstrādē.

Ar cieņu,

Biedrības „Biofarmaceitisko zāļu ražotāju asociācija Latvijā” vārdā

|  |  |  |
| --- | --- | --- |
| \_\_\_\_\_\_\_\_\_\_\_\_\_Signe Vēliņa  |  | \_\_\_\_\_\_\_\_\_\_\_\_\_Jānis Siliņš |

(Parakstīts ar drošu elektronisku parakstu, kas satur laika zīmogu)

1. Eurostat. Health expenditure statistics. Pieejams tiešsaistē: <https://ec.europa.eu/eurostat/statistics-explained/index.php?title=Healthcare_expenditure_statistics> [↑](#footnote-ref-1)
2. WHO Global Health Expenditure database. Health expenditure profile. Latvia. Pieejams tiešsaistē: <https://apps.who.int/nha/database/country_profile/Index/en> [↑](#footnote-ref-2)
3. OECD (2022), Health spending (indicator). doi: 10.1787/8643de7e-en (Accessed on 10 March 2022) [↑](#footnote-ref-3)